b'\n_START_ARTICLE_\nGlaukoma\n_START_PARAGRAPH_\nGlaukoma yra aki\xc5\xb3 liga, kuri\xc4\x85 sukelia padid\xc4\x97j\xc4\x99s akies vidinis spaudimas, pa\xc5\xbeeid\xc5\xbei\xc4\x85s regos nerv\xc4\x85 ir tinklain\xc4\x97s l\xc4\x85steles, kai sutrinka skys\xc4\x8di\xc5\xb3 tek\xc4\x97jimas akyje. Nepastebimai, l\xc4\x97tai pradeda siaur\xc4\x97ti akiplotis.\n_START_SECTION_\nGlaukoma ir rega\n_START_PARAGRAPH_\nAkis turi priekin\xc4\x99 ir u\xc5\xbepakalin\xc4\x99 kameras, kurias u\xc5\xbepildo skystis - vandeninis drusk\xc5\xb3 ir maisto med\xc5\xbeiag\xc5\xb3 tirpalas. Jis maitina l\xc4\x99\xc5\xa1iuk\xc4\x85 ir ragen\xc4\x85, pa\xc5\xa1alina med\xc5\xbeiag\xc5\xb3 apykaitos produktus. \xc5\xa0is skystis primena tekant\xc4\xaf \xc5\xa1altin\xc4\xaf. Jis atsiranda vadinamajame krumplyne, o i\xc5\xa1teka \xc4\xaf venas per 0,37 mm skersmens latak\xc4\x97l\xc4\xaf, vadinam\xc4\x85 \xc5\xa0lemo ant\xc4\xaf. Cirkuluodamas jis sukuria tam tikr\xc4\x85 spaudim\xc4\x85 \xc4\xaf visas puses. Taip i\xc5\xa1laikoma akies funkcijoms labai svarbi elastinga rutulio forma. Sutrikus nutek\xc4\x97jimui, skystis kaupiasi kamerose, didindamas akisp\xc5\xabd\xc4\xaf, vis labiau spausdamas ak\xc4\xaf i\xc5\xa1 vidaus. Tai pa\xc5\xbeeid\xc5\xbeia regos nerv\xc4\x85, kuris perduoda vaizd\xc4\x85 \xc4\xaf smegenis. Jis pradeda negr\xc4\xaf\xc5\xbetamai nykti. Padid\xc4\x97jus akisp\xc5\xabd\xc5\xbeiui \xc5\xbemogus nebemato kai kuri\xc5\xb3 reg\xc4\x97jimo lauko dali\xc5\xb3, ir reg\xc4\x97jimo laukas pama\xc5\xbeu vis siaur\xc4\x97ja.\n_START_SECTION_\nGlaukomos po\xc5\xbeymiai\n_START_PARAGRAPH_\nDa\xc5\xbeniausiai pasitaiko atviro kampo glaukoma. Tada sutrinka kameros skys\xc4\x8dio nutek\xc4\x97jimas per pa\xc4\x8di\xc4\x85 filtracin\xc4\x99 sistem\xc4\x85. U\xc5\xbedarojo kampo glaukoma susergama, kai skystis kaupiasi u\xc5\xbepakalin\xc4\x97je akies kameroje. \xc5\xbdmogus, \xc5\xbei\xc5\xabr\xc4\x97damas \xc4\xaf objektus, mato spalvotus \xc5\xbeiedus apie \xc5\xa1viesos \xc5\xa1altin\xc4\xaf, akis a\xc5\xa1aroja, vyzdys i\xc5\xa1siple\xc4\x8dia ir pasidaro nebeapvalus._NEWLINE_Glaukomos i\xc5\xa1gydyti ne\xc4\xafmanoma, j\xc4\x85 galima tik pristabdyti. Blogiausiu atveju \xc4\xafmanoma sul\xc4\x97tinti jos progres\xc4\x85. Glaukoma gydoma vaistais. Jei vaistai vis d\xc4\x97lto nepadeda, tuomet gelbsti chirurgija: operacijos metu padaromos kelios skys\xc4\x8diui nutek\xc4\x97ti skylut\xc4\x97s, kurios nebeu\xc5\xbegyja ir filtruoja skys\xc4\x8dio pertekli\xc5\xb3, taip reguliuodamos akisp\xc5\xabd\xc4\xaf.'